ЕгъэджакIуэхэр ягъэлъапIэ
ДэнэкIи хуэдэу, жэпуэгъуэм и пэщIэдзэхэм ди республикэми щаIэтащ ЕгъэджакIуэм и махуэшхуэр. Зи гуащIэр щIэблэм яхуэзыгъэпсхэм, зи псэ хуабагъымкIэ сабийхэм ядэгуашэхэм яхуэгъэзат КъБКъУ-м егъэджакIуэхэм я щIэныгъэм щыхагъахъуэ и институтым (ИПК) къыщызэрагъэпэща гуфIэгъуэ зэхыхьэри.
Къэбэрдей-Балъкъэрым и щIыналъэхэм, къалэхэм, къуажэхэм щылажьэ пэщIэдзэ, курыт школхэм я лIыкIуэ куэд ирагъэблэгъащ а махуэм институтым. ХьэщIэхэм яхэтт егъэджакIуэхэри методистхэри, IуэхущIапIэхэм я унафэщIхэри методикэ зэгухьэныгъэхэм я пашэхэри. Абыхэм папщIэ ягъэхьэзыра махуэшхуэ концертыр къызэIуихащ Налшык дэт курыт школ №11-м и сабий творческэ гупым. ЦIыкIухэм ягъэзэщIа уэрэдым Iэгуауэшхуэ хуаIэта нэужь, егъэджакIуэхэм гуапэу ехъуэхъуну утыку къихьащ КъБКъУ-м и проректорхэу Баразбиев Муслимрэ Къумыкъу Iэуесрэ. Абыхэм я къэпсэлъэныгъэм къыхагъэщащ цIыхум зиужьынымкIэ, щIэныгъэ тэмэм зригъэгъуэтынымкIэ егъэджакIуэм и пщэм къалэнышхуэ къызэрыдэхуэр. Ар фIыуэ, къызыхуэтыншэу зыгъэзащIэ егъэджакIуэ гъуэзэджэхэр ди республикэм зэрыщымымащIэми гушхуэныгъэ къазэрыхилъхьэр жаIащ.
Институтым и унафэщI Анаев Марат утыкур хуит щыхуащIым, гурэ псэкIэ егъэджакIуэхэм ехъуэхъуащ я IэщIагъэм епха махуэшхуэмкIэ. «Жылагъуэм мыхьэнэшхуэ щызиIэщ егъэджакIуэ IэщIагъэр. Аращ абы къэралым гулъытэ хэха дапщэщи щIыхуищIыр», — жиIащ Анаевым. Зыпэрыт IэнатIэм щызыIэрагъэхьа ехъулIэныгъэхэм къапэкIуэу махуэшхуэр зейхэм абы яритащ щIыхь, фIыщIэ тхылъхэр.
«ЕгъэджакIуэ нэсым хузэфIэкIын хуейщ дэтхэнэ сабийми щIэныгъэм, еджэным я IэфIагъыр зыхригъэщIэн. НыбжьыщIэхэм къагурыIуэн хуейщ щIэныгъэ нэсым къару, гушхуэныгъэ, гукъыдэж къызэрыпэкIуэр, — жиIащ институтым пэщIэдзэ егъэджэныгъэмкIэ и къудамэм и унафэщI Керженцевэ Аннэ. — А псоми ар хуэзышэфыну щыIэр зы цIыхущ — егъэджакIуэрщ. Гу щабэу икIи псэ къабзэу, ткIийуэ икIи захуэу, бэшэчу икIи жэуаплыныгъэ зыхищIэу дапщэщи щыт фэ псоми сынывохъуэхъу фи махуэшхуэмкIэ. Си гуапэщ абы ехъулIэныгъэщIэхэр, насыпыщIэхэр, узыншагъэ быдэ къыфхудэкIуэну».
Апхуэдэ псалъэ гуапэ куэд щыIуащ зэхуэсым. Абы кърихьэлIахэр щыгъуазэ хуащIащ 2016 — 2020 гъэхэм къриубыдэу егъэджэныгъэм адэкIи зиужьыным хуэгъэпса программэ хэха къэралым зэрыщыубзыхуар. ИкIи абы къыщыгъэлъэгъуа унэтIыныгъэ псори гъащIэм хэпща хъуным ар зи пщэрылъхэр зэрелIэлIэнур. ЗэIущIэм зэрыщыжаIамкIэ, Егъэджэныгъэм зегъэужьынымкIэ федеральнэ институтымрэ КъБКъУ-м и ИПК-мрэ зэгъусэу къызэрагъэпэщауэ мэлажьэ IэнатIэм епха гъэунэхуныгъэ щIыпIэхэр. Абыхэм жыджэру хэтщ Налшык къалэм, Лэскэн, Аруан, Бахъсэн, Iуащхьэмахуэ районхэм щылажьэ курыт школхэр. А IуэхущIапIэхэм я унафэщIхэм иратыжащ а институтхэм къабгъэдэкI фIыщIэ, щытхъу тхылъхэр, фэеплъ саугъэтхэр.
ГуфIэгъуэ зэхуэсым щыIуащ егъэджакIуэм и гуащIэ хьэлэлыр зыIэт уэрэдхэр, усэхэр.
КЪАРДЭН Маритэ.
